Jaagduiwel ry metrobeampte dood | Netwerk24
Deur Marietie Louw-Carstens 07 Augustus 2019 10:42
'n Jaagduiwel het 'n verkeersbeampte van Limpopo doodgery terwyl hy hulp by 'n ongelukstoneel buite Mokopane (Potgietersrus) verleen het.
Piet Baloyi (59) is Saterdagaand dood op die R518-pad na Marken in die Masodi-nedersetting waar hy gehelp het om die verkeer by 'n ongelukstoneel te beheer.
Konst. Maphure Manamela, polisiewoordvoerder, sê die bestuurder van 'n wit Toyota Run X, het glo te vinnig gery en Baloyi getref.
Albert Ledwaba (51), die bestuurder van die Toyota Run X, is op die toneel in hegtenis geneem. Hy was die naweek agter tralies en het Maandagmiddag in die landdroshof in Mokopane op 'n aanklag van strafbare manslag verskyn.
Ledwaba is op 'n waarskuwing vrygelaat en moet op 6 November weer in die landdroshof in Mokopane verskyn.
Manamela sê die polisie se ondersoek is nog nie afgehandel nie.
Malesela Selokela, woordvoerder van die Mogalakwena-munisipaliteit, sê Baloyi was 'n hardwerkende verkeersbeampte en het altyd meer gedoen as wat van hom verwag is.
Volgens Selokela het Baloyi selfs wanneer hy nie aan diens was nie, altyd gehelp met verkeersprobleme.